
Nr.14.400/24.09.2026
REFERAT DE APROBARE

la proiectul de hotărâre privind aprobarea Planului Urbanistic Zonal pentru obiectivul de investiții „Construire hală producție nepoluantă, str. Aeroportului, Tarla 10, Parcelele 28/9, 28/9/4, comuna Cornetu, județul Ilfov”

Având în vedere referatul de inițiere întocmit de compartimentul Urbanism și Amenajarea Teritoriului, înregistrat sub nr13760 din 10.09.2026, privind aprobarea .documentației de urbanism Plan Urbanistic Zonal – „Construire hală producție nepoluantă, str. Aeroportului, Tarla 10, Parcelele 28/9, 28/9/4, comuna Cornetu, județul Ilfov”, se impune supunerea spre analiză și aprobare Consiliului Local al comunei Cornetu a documentației menționate.

În cadrul procedurii de avizare a fost emis Avizul favorabil al Comisiei tehnice județene de amenajare a teritoriului și urbanism Ilfov nr. 16900/6/9F din 12.06.2026, documentația fiind astfel înaintată în vederea aprobării de către autoritatea administrației publice locale competentă.

Potrivit prevederilor art. 56 alin. (6) din Legea nr. 350/2001 privind amenajarea teritoriului și urbanismul, în forma aplicabilă procedurii, documentațiile de urbanism care au obținut avizele și acordurile prevăzute de lege și solicitate prin certificatul de urbanism se promovează de către primar în vederea aprobării prin hotărâre a consiliului local. 

Totodată, potrivit art. 56 alin. (4) din aceeași lege, perioada de valabilitate a documentațiilor de urbanism se stabilește de autoritatea administrației publice locale abilitată să aprobe documentația, în conformitate cu gradul de complexitate și cu prevederile acesteia. 

În ceea ce privește cadrul legal aplicabil procedurii, menționăm că documentația de urbanism a fost inițiată anterior intrării în vigoare a Legii nr. 169/2026 privind Codul amenajării teritoriului, urbanismului și construcțiilor. În consecință, sunt incidente dispozițiile tranzitorii ale acestei legi referitoare la procedurile de elaborare, avizare și aprobare a documentațiilor de urbanism inițiate anterior intrării sale în vigoare, procedura urmând a fi finalizată potrivit dispozițiilor legale aplicabile la data inițierii acesteia.

Aprobarea Planului Urbanistic Zonal este necesară pentru stabilirea reglementărilor urbanistice aferente zonei studiate și pentru asigurarea cadrului urbanistic necesar realizării obiectivului de investiții propus, cu respectarea reglementărilor aprobate, a avizelor și acordurilor obținute și a legislației aplicabile.

Documentația a fost supusă procedurii de informare și consultare a publicului, potrivit prevederilor legale aplicabile în materia urbanismului și transparenței decizionale.

Față de cele prezentate și ținând cont de faptul că documentația de urbanism a parcurs etapele de elaborare și avizare prevăzute de legislația aplicabilă, propun Consiliului Local al comunei Cornetu adoptarea proiectului de hotărâre privind aprobarea Planului Urbanistic Zonal pentru obiectivul de investiții „Construire hală producție nepoluantă, str. Aeroportului, Tarla 10, Parcelele 28/9, 28/9/4, comuna Cornetu, județul Ilfov”, în forma prezentată.

